Predkladacia správa 

	Návrh na udelenie štátneho súhlasu sa predkladá v súlade s Programovým vyhlásením vlády Slovenskej republiky, v ktorom sa uvádza, že „Za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl.“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) pod názvom Bratislavská medzinárodná škola liberálnych štúdií v súlade s § 47 zákona o vysokých školách podala na ministerstvo školstva 6. 10. 2005 právnická osoba Bratislavský inštitút humanistiky n. o. so sídlom v Bratislave. 

	Akreditačná komisia v súlade so zákonom posúdila žiadosť, súhlasí s udelením štátneho súhlasu a zároveň uviedla, že uvedená súkromná vysoká škola ako neuniverzitná vysoká škola je spôsobilá poskytovať bakalársky študijný program „liberálne štúdiá“ v študijnom odbore „3.1.6 Politológia“ v dennej forme štúdia na obdobie štandardnej dĺžky štúdia. 

	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách, navrhuje ministerstvo školstva vláde udeliť štátny súhlas právnickej osobe Bratislavský inštitút humanistiky n. o. so sídlom v Bratislave, aby uvedená právnická osoba bola oprávnená pôsobiť ako súkromná vysoká škola s názvom Bratislavská medzinárodná škola liberálnych štúdií. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné právo uskutočňovať študijný program a zaregistruje vnútorné predpisy.

	 Zámerom Bratislavskej medzinárodnej školy liberálnych štúdií je príprava absolventov schopných zamestnať sa na základe absolvovaného samostatného bakalárskeho štúdia s uzavretým programom ako aj schopných pokračovať v magisterskom štúdiu doma aj v zahraničí ako aj rozširovanie priestoru pre vedeckú činnosť v oblasti politických vied. Pozitívom školy je vytvorenie priaznivej medzinárodnej atmosféry v rámci štúdia spoluprácou, štúdiom študentov v zahraničí a zahraničných na škole zabezpečením poskytovania väčšiny prednášok a seminárov v anglickom jazyku. Uvedená vysoká škola má zabezpečené priaznivé medzinárodné kontakty a je prvá inštitúcia svojho druhu medzinárodného charakteru na Slovensku.

	Návrh na udelenie štátneho súhlasu nemá priamy dosah na štátny rozpočet ani na verejné financie, lebo uvedená súkromná vysoká škola zabezpečuje svoju činnosť predovšetkým z prostriedkov americkej nadácie Christian A. Johnson Endeavor Foundation (CAJEF) – hlavný sponzor pani Julia Kidd a nie je od finančných dotácií zo štátneho rozpočtu priamo závislá. Zákon o vysokých školách upravuje fakultatívnu možnosť poskytovať dotáciu súkromným vysokým školám, a to len na základe súhlasu vlády SR. MŠ SR predpokladá navrhnutie tejto možnosti len v súlade s možnosťami výšky štátneho rozpočtu pre vysoké školstvo. Návrh nemá environmentálny vplyv, má pozitívny vplyv na zamestnanosť, lebo postupne v súlade so svojím rozvojom a možnosťami zamestná zamestnancov na ustanovený týždenný pracovný čas (v prvom roku pôsobenia 3 učitelia, 4 neakademickí zamestnanci, v treťom roku pôsobenia celkove 11) a ďalších zamestnancov na skrátený pracovný čas (v prvom roku pôsobenia 5 učiteľov, v treťom roku pôsobenia 12) potrebných na chod tejto súkromnej vysokej školy. 

Návrh na udelenie štátneho súhlasu prešiel medzirezortným pripomienkovým konaním a všetky oprávnené pripomienky boli do neho zapracované. Predkladá sa na rokovanie vlády SR bez rozporov. 
Návrh na udelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.